b'\n_START_ARTICLE_\nPanzer VI K\xc3\xb6nigstiger\n_START_SECTION_\nDesenvolupament\n_START_PARAGRAPH_\nEl Tiger II derivava parcialment del Tiger I, i estava pensat per compartir molts components amb el planejat Panther II. El disseny va seguir el mateix concepte que el del Tiger I en combinaci\xc3\xb3 del Panther, per\xc3\xb2 amb la intenci\xc3\xb3 de ser millor. El xass\xc3\xads del Tiger II va servir com a base per al ca\xc3\xa7atancs sense torreta Jagdtiger. El Tiger II pesava 68 tones, estava protegit amb 185 mm de blindatge frontal i anava armat amb un can\xc3\xb3 de 88 mm KwK 43 L/71, l\'arma m\xc3\xa9s poderosa muntada sobre un tanc durant la guerra._NEWLINE_El seu fort blindatge i el can\xc3\xb3 de gran abast li donava al Tiger II avantatge sobre molts dels seus oponents. Aix\xc3\xb2 va ser una realitat al front occidental, on les forces estatunidenques i brit\xc3\xa0niques mancaven d\'una gran quantitat de tancs pesants. En el Front Oriental la situaci\xc3\xb3 era diferent, car el tanc sovi\xc3\xa8tic IS-2 era superior o equivalent en molts par\xc3\xa0metres. En una posici\xc3\xb3 defensiva, el Tiger II era dif\xc3\xadcil de destruir. Tanmateix, ofensivament tenia menys \xc3\xa8xit, i el seu funcionament mec\xc3\xa0nic va ser una gran decepci\xc3\xb3 per a Hitler quan el va veure per primera vegada en acci\xc3\xb3._NEWLINE_El Tiger II va ser desenvolupat a finals de la guerra i es va realitzar un nombre relativament petit (uns 560 en total). Com tots els tancs alemanys, utilitzaven un motor de gasolina. Tanmateix, aquest motor era el mateix que duien els tancs, m\xc3\xa9s lleugers, Panther i Tiger I. Aquest motor no era prou potent pel Tiger II, com passava a molts tancs pesants de l\'\xc3\xa8poca, fent-lo lent i amb un consum de combustible elevat (el dip\xc3\xb2sit de 860 litres que duia ple nom\xc3\xa9s proporcionava una autonomia de 100 km en terreny variable).\n_START_SECTION_\nDisseny de la torreta\n_START_PARAGRAPH_\nHi havia dos dissenys molt similars per al tanc, un de Henschel i altre de Porsche. Tanmateix, les torretes van ser dissenyades i fabricada per Krupp per a ambd\xc3\xb3s models. Porsche pensava que guanyaria el contracte i va fabricar 60 vehicles, encara que algunes fonts indiquen que nom\xc3\xa9s en van fer 50. No obstant aix\xc3\xb2, el disseny de Porsche va perdre a favor del model de Henschel. Entre les raons d\'aquesta derrota es trobava que el disseny de Porsche utilitzava massa coure, per\xc3\xb2 una altra ra\xc3\xb3 era que tenia una torreta amb la part frontal corbada._NEWLINE_Aquesta forma corbada era una trampa per a trets. Una trampa per a trets \xc3\xa9s una part del tanc on la metralla de l\'impacte no \xc3\xa9s desviada amb seguretat, sin\xc3\xb3 que \xc3\xa9s desviada impactant en una altra part del tanc. En el cas de la torreta de Porsche, la trampa per a trets es localitzava a la part inferior del mantellet del can\xc3\xb3. Si un impacte assolia aquesta zona, la metralla es desviava cap al sostre del buc, on es localitzava el conductor i el radi-operador, i que estava menys blindat i era molt m\xc3\xa9s f\xc3\xa0cil de penetrar._NEWLINE_Encara que cap de les versions de Porsche no van ser produ\xc3\xafdes, aproximadament 60 torretes van ser afegides al buc est\xc3\xa0ndard i van entrar en acci\xc3\xb3. La versi\xc3\xb3 de Porsche dels tancs podia ser identificada per la torreta de forma corbada i amb un sortint en el costat esquerre per acomodar la c\xc3\xbapula del comandant.\n_START_SECTION_\nProblemes mec\xc3\xa0nics\n_START_PARAGRAPH_\nAmb el Tercer Reich sota pressi\xc3\xb3, els Tiger II eren enviats directament de les factories al combat. Com a resultat de l\'abandonament de les proves de postproducci\xc3\xb3 i els assaigs preliminars, els tancs tenien nombrosos errors mec\xc3\xa0nics._NEWLINE_No era estrany que el control de direcci\xc3\xb3 es trenqu\xc3\xa9s a causa de la tensi\xc3\xb3 pel pes. A m\xc3\xa9s a m\xc3\xa9s, els motors no solament eren propensos al sobreescalfament i errors, sin\xc3\xb3 que tamb\xc3\xa9 eren ineficients en consum. Aix\xc3\xb2 es deu al fet que es va utilitzar el motor Maybach de 700 cv del tanc Panther. El motor havia de funcionar a plena pot\xc3\xa8ncia per aconseguir que el tanc es mogu\xc3\xa9s._NEWLINE_El dissenyador principal d\'Henschel va explicar que "les ruptures poden ser atribu\xc3\xafdes al fet que el Tiger II va haver d\'anar de dret a producci\xc3\xb3 sense els beneficis dels resultats de les proves." El motor i el tren de rodolament estaven sobrecarregats pel pes i hauria requerit m\xc3\xa9s proves per eliminar aquests problemes._NEWLINE_Tanmateix, el Tiger II era un tanc extraordinari malgrat els seus errors. El can\xc3\xb3 de 88 mm del Tiger II podia destruir la majoria de vehicles de combat aliats a dist\xc3\xa0ncies fora de l\'abast de l\'armament enemic.\n_START_SECTION_\nProducci\xc3\xb3\n_START_PARAGRAPH_\nEs van demanar una quantitat de 1.500 tancs Tiger II. La producci\xc3\xb3 total va ascendir a un total de 485-9, si es compten els prototips. La producci\xc3\xb3 va comen\xc3\xa7ar a mitjans de 1944 i es va allargar fins al final de la guerra. El 1943 es van construir 3 tancs; el 1944 la quantitat va ser de 377 Tiger II; i el 1945 es van fabricar 107 tancs. Cada tanc rebia un n\xc3\xbamero individual a la torreta.'